DOHODA
medzi vládou Slovenskej republiky a  spolkovou vládou Rakúskej republiky o zriadení spoločného kontaktného pracoviska 
Jarovce-Kittsee

Vláda Slovenskej republiky 
(ďalej len „slovenská zmluvná strana“)
a
 spolková vláda Rakúskej republiky 
(ďalej len „rakúska zmluvná strana „)

(ďalej len „zmluvné strany“),

na základe 
- Zmluvy medzi  Slovenskou republikou a Rakúskou republikou o policajnej spolupráci z 13. februára 2004 (ďalej len „zmluva”) a
- Rámcového rozhodnutia Rady 2002/584/SVV z 13. júna 2002 o európskom zatýkacom rozkaze a o postupe odovzdávania osôb medzi členskými štátmi (ďalej len „rámcové rozhodnutie o európskom zatýkacom rozkaze“)
ako aj so zreteľom na 
- Dohodu medzi vládou Slovenskej republiky a spolkovou vládou Rakúskej republiky o readmisii osôb s neoprávneným pobytom z 20. júna 2002 (ďalej len „readmisná dohoda“) a Vykonávací protokol k Dohode medzi vládou Slovenskej republiky a spolkovou vládou Rakúskej republiky o readmisii osôb s neoprávneným pobytom a
- Dohodu z 25. apríla 2005 medzi Ministerstvom vnútra Slovenskej republiky a Spolkovým ministerstvom vnútra Rakúskej republiky o praktickom uplatňovaní nariadenia Rady (ES) č. 343/2003 z 18. februára 2003 ustanovujúcom kritériá a postupy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských  štátov (ďalej len „Dublin – pracovná dohoda“);

 dohodli sa  t a k t o:

Článok 1

(1) 	Slovenská zmluvná strana zriaďuje na slovenskom štátnom území, v územnosprávnej oblasti obce Jarovce, v blízkosti štátnej hranice s Rakúskou republikou, spoločné kontaktné pracovisko.

(2)	Slovenská zmluvná strana sa zaväzuje dobudovať spoločné kontaktné pracovisko do 30. septembra 2008. Slovenská zmluvná strana pritom vyhovie pracovnoprávnym  a administratívnoprávnym požiadavkám rakúskej zmluvnej strany, ako aj jej požiadavkám na infraštruktúru. Predpoklady účelné pre činnosť spoločného kontaktného pracoviska sa vytvoria po dohode s príslušnými expertmi rakúskej zmluvnej strany. S tým súvisiace podrobnosti môžu byť dohodnuté samostatne. 

Článok 2

 (1)		Pracovníci oboch zmluvných strán pôsobiaci na spoločnom kontaktnom pracovisku poskytujú v rámci svojich príslušných právomocí poradenstvo a podporu, najmä
a) 	pri posilňovaní a zintenzívňovaní cezhraničnej spolupráce a výmeny informácií v policajnej oblasti podľa zmluvy
b)	pri koordinovaní spoločných kontrolných a dozorných úloh, ako aj iných operatívnych úkonov na spoločnej štátnej hranici,  prípadne v prihraničných oblastiach podľa zmluvy
c)	podľa readmisnej dohody v prípadoch odovzdania alebo prevzatia osôb, ktoré vstúpili nelegálne na územie štátu zmluvnej strany alebo sa na území štátu zmluvnej strany nelegálne zdržiavajú
d)	v prípadoch odovzdania a prevzatia osôb za účelom trestného stíhania, prípadne výkonu rozhodnutia podľa rámcového rozhodnutia o európskom zatýkacom rozkaze, ako aj  odsúdených osôb za účelom výkonu trestu odňatia slobody
e)	podľa Dublinu – pracovnej dohody v prípadoch odovzdania a prevzatia osôb, ktoré  požiadali o azyl
f)	pri zosúladení foriem spolupráce, ktoré sa vzťahujú na spoločné postupy proti nelegálnej migrácii a súvisiacim protiprávnym konaniam.

(2)	Pracovníci spoločného kontaktného pracoviska pri plnení úloh spolupracujú. Poskytujú informácie a vybavujú príkazy výhradne na základe pokynov vysielajúcej zmluvnej strany. 

(3)	Pracovníci pôsobiaci na spoločnom kontaktnom pracovisku samostatne nevykonávajú operatívne úkony.

(4)	Komunikácia medzi pracovníkmi na spoločnom kontaktnom pracovisku sa uskutočňuje v slovenskom jazyku a v nemeckom jazyku, pričom pracovníci spoločného kontaktného pracoviska môžu predkladať svoje žiadosti vo svojom štátnom jazyku.

(5)	Pracovníci spoločného kontaktného pracoviska môžu vykonávať službu na spoločnom kontaktnom pracovisku vo svojej služobnej rovnošate prípadne s dobre viditeľným odznakom a podľa vnútroštátnych právnych predpisov prijímajúceho štátu nosiť služobnú zbraň, ako aj iné donucovacie prostriedky. Použitie strelnej zbrane sa pripúšťa len v prípade nutnej obrany alebo krajnej núdze.

Článok 3

(1)	Slovenská zmluvná strana poskytne bezplatne rakúskej zmluvnej strane priestory potrebné na výkon služby na spoločnom kontaktnom pracovisku a hradí všetky prevádzkové náklady s výnimkou telekomunikačných poplatkov.
	
(2)	Slovenská zmluvná strana umožní rakúskej zmluvnej strane inštalovanie a prevádzku telekomunikačných a počítačových zariadení, ako aj zriadenie potrebných pripojení na telekomunikačnú sieť. Slovenská zmluvná strana umožní v záujme realizácie činností podľa tejto dohody rakúskym telekomunikačným a počítačovým prevádzkovateľom vstup na územie svojho štátu za účelom inštalovania a udržiavania  týchto zariadení.

 (3)	Zariadenia a hnuteľné veci prinesené rakúskou zmluvnou stranou na spoločné kontaktné pracovisko zostávajú vlastníctvom rakúskej zmluvnej strany.

 (4)	Spoločné kontaktné pracovisko je označené v slovenskom jazyku a v nemeckom jazyku.

 Článok 4

 (1)	Bezpečnostné orgány uvedené v článku 3 ods. 8 zmluvy si vymenia menné zoznamy pracovníkov spoločného kontaktného pracoviska a informujú sa navzájom o personálnych zmenách.

 (2)	Každý bezpečnostný orgán uvedený v článku 3 ods. 8 zmluvy si určí jedného pracovníka zodpovedného za organizáciu spoločných činností a prevádzku spoločného kontaktného pracoviska.

 (3)	Po nadobudnutí platnosti tejto dohody vypracujú zodpovední pracovníci spoločne v priebehu prvých 6 mesiacov rokovací poriadok a vykonajú všetky opatrenia potrebné na zabezpečenie činnosti spoločného kontaktného pracoviska.

 (4)	Rokovací poriadok nadobudne platnosť po jeho schválení bezpečnostnými orgánmi uvedenými v článku 3 ods. 8 zmluvy.

 (5)	V prípade činnosti pracovníkov colnej správy na spoločnom kontaktnom pracovisku je potrebné konzultovať v Slovenskej republike s Ministerstvom financií Slovenskej republiky a v Rakúskej republike so Spolkovým ministerstvom financií Rakúskej republiky. 

Článok 5

 (1)	Vedúci pracovníci bezpečnostných orgánov uvedených v článku 3 ods. 8 zmluvy, ako aj zodpovední pracovníci určení podľa článku 4 ods. 2 tejto dohody sa stretnú najmenej raz ročne, aby vyhodnotili spoluprácu a činnosť spoločného kontaktného pracoviska. V rámci tohto stretnutia
a)	si vymenia štatistické údaje o činnosti spoločného kontaktného pracoviska, ako aj o vývoji rôznych foriem trestnej činnosti a
b)	vypracujú  nový spoločný pracovný program a zodpovedajúce stratégie spoločných aktivít na  spoločnej štátnej hranici, prípadne v prihraničných oblastiach.

(2) 	Na konci stretnutia podľa odseku 1 sa vyhotoví protokol v slovenskom jazyku a v nemeckom jazyku.

Článok 6

 (1)	Táto dohoda  nadobudne  platnosť prvým dňom druhého mesiaca, nasledujúceho po mesiaci, v ktorom bola dohoda podpísaná.

(2)	Táto dohoda sa uzatvára na neurčitý čas. Každá zo zmluvných strán môže túto dohodu písomne vypovedať diplomatickou cestou. V tomto prípade sa platnosť dohody skončí 90 dní odo dňa doručenia oznámenia o jej výpovedi druhej zmluvnej strane. Platnosť tejto dohody končí najneskôr dňom skončenia sa platnosti zmluvy.

(3)	Dňom nadobudnutia platnosti tejto dohody končí platnosť Dohody  medzi  vládou Slovenskej republiky a spolkovou vládou Rakúskej republiky o zriadení spoločného kontaktného pracoviska na diaľničnom hraničnom priechode Jarovce-Kittsee na štátnom území Slovenskej republiky z 22. apríla 2003.

Dané v............................ dňa............................2008 v dvoch pôvodných vyhotoveniach, každé v slovenskom jazyku a v nemeckom jazyku, pričom obe znenia majú rovnakú platnosť.

                       za vládu                                                            za spolkovú vládu 
             Slovenskej republiky                                               Rakúskej republiky